40 väljavalitud tööd raamitakse ja neist moodustatakse mööda Eestit liikuv näitus. Osalejate autasustamine toimub 23. märtsil kell 16.00 Keemilise ja Bioloogilise Füüsika Instituudi saalis Tallinnas Mustamäel, Akadeemia tee 23. (Vt asukohta www.kbfi.ee).  Kavas on 40 raamitud foto vahel lõpuõhtul välja loosida EMHI auhind,  Horisondi ja Cheese´i aastatellimused ning Regio atlaseid. Lõpuõhtul esineb Tõnu Tepandi juhtimisel näitlejaid, kes loevad võistlusele saadetud piltide lugusid ja Tiit Kändleri äsjavalminud Teadusaabitsat. Näidatakse teadusfotode slaidiprogrammi ja kõiki osavõtnud pilte. Füüsikalised katsed. Üritus kavandatud mitte niivõrd galana, kui töötoana, kus osalejad ja miks mitte ka võimalikud tulevased osalejad saavad üksteise loomingut näha ja selle üle kõnelda.  Meie võistlus ei oleks saanud toimuda ilma  Haridus- ja Teadusministeeriumi, Tallinna Tehnikaülikooli, Eesti Geenikeskuse, KTK Overalli, Regio, Eesti Meteoroloogia ja Hüdroloogia Instituudi, ilm.ee, Eesti Geenikeskuse, ajakirjade Cheese ja Horisont sõbraliku ning rahaliku toetuseta.  Suur tänu osalenutele ja toetajatele.